Като управител на Египет Юлий Александър е главнокомандващ на III Киренайски легион и XXII Дейотаров легион, с които потушава еврейските размирици в Александрия. През 68/69 г. помага на Веспасиан да се качи на трона. През ноември 69 г. организира много успешно посещението на новия император Веспасиан в Египет, където той оставил при населението впечатлението, че може с допиране на ръка да лекува болести. Юлий Александър и Веспасиан разбират през януари 70 г. за загубата и смъртта на Вителий. Веспасиан тръгва към Рим, а Юлий Александър тръгва към Юдея, за да помага с познанията си и военния опит на императорския син Тит при завършването на юдейско-римската война.